钦定古今图书集成/明伦汇编/氏族典/第305卷 > 《廖用贤尚友录》 > 常景
## 钦定古今图书集成/明伦汇编/氏族典/第305卷 > 《廖用贤尚友录》 > 常景

按《魏书常景传》，“景字永昌，河内人也。父文通，天水太
守。景少聪敏，及长有才思，雅好文章。廷尉公孙良举
为律博士，后为门下录事、太常博士，累迁积射将军、
给事中。延昌初，东宫建，兼太子屯骑校尉、录事。尚书
元苌出为雍州刺史，请景为司马，以景阶次不及，除
录事参军、襄威将军，带长安令。甚有惠政，民吏称之。”
及世宗崩，召景赴京，还修仪注，拜谒者仆射，加宁远
将军。后授步兵校尉。正光初，除龙骧将军、中散大夫。
孝昌初，除左将军、太府少卿，固辞少卿，不拜，改授散
骑常侍、徐州刺史。杜洛周反于燕州，仍以景为行台，
与幽州都督元谭御之。谭战大败，降景为后将军，解
州任。仍诏景为幽安、元等四州行台。贼南出，抄掠蓟
城，景命统军梁仲礼率兵士邀击，破之。授景平北将
军、光禄大夫。后洛周南围范阳，城人翻降，执刺史王
延年及景，送于洛周。洛周寻为葛荣所吞，景又入荣。
荣破，景得还朝。永安初，诏复本官。二年，除中军将军、
正黄门，赐爵高阳子。元颢内逼，庄帝北巡，景在禁中，
召诸亲宾，安慰京师。颢入洛，景仍居本位。庄帝还宫，
解黄门。普泰初，除车骑将军、右光禄大夫、秘书监。以
预诏命之勤，封濮阳县子。后除仪同三司。武定六年，
以老疾去官。八年，薨。